L 234/14
LT
Europos Sąjungos oficialusis leidinys
2023 9 22
(74)
taikydama šį reglamentą Komisija turėtų konsultuotis su atitinkamomis ekspertų grupėmis, visų pirma, su Darniojo transporto forumu ir Europos tvarios laivybos forumu.
Tokios konsultacijos su ekspertais ypač svarbios, kai Komisija ketina priimti deleguotuosius arba įgyvendinimo aktus pagal šį reglamentą;
(75)
alternatyviųjų degalų infrastruktūra yra sparčiai besiplėtojanti sritis.
Kurti bendrąją alternatyviųjų degalų infrastruktūros rinką trukdo bendrų techninių specifikacijų stoka.
Todėl būtina nustatyti technines specifikacijas tose srityse, kuriose bendrų techninių specifikacijų dar nėra, bet jos yra būtinos.
Visų pirma, tos techninės specifikacijos turėtų apimti elektrinės transporto priemonės ir įkrovimo prieigos komunikaciją, įkrovimo prieigos ir įkrovimo programinės įrangos valdymo sistemos (galinės sistemos) komunikaciją, komunikaciją, susijusią su elektrinių transporto priemonių tarptinklinio ryšio paslauga, ir komunikaciją su elektros tinklu, kartu užtikrinant aukščiausio lygio kibernetinio saugumo ir galutinių naudotojų asmens duomenų apsaugą.
Taip pat būtina nustatyti tinkamą valdymo sistemą ir įvairių subjektų, dalyvaujančių komunikacijos tarp transporto priemonės ir elektros tinklo sektoriuje, vaidmenis.
Be to, reikia atsižvelgti į besiformuojančias technologines naujoves, pavyzdžiui, elektrifikuotojo kelio sistemas, visų pirma, dinaminį antžeminį elektros tiekimą naudojant pantografą, dinaminį antžeminį elektros energijos tiekimą laidžiaisiais bėgiais ir indukcinį elektros energijos tiekimą kelyje įrengtomis ritėmis.
Kalbant apie duomenų teikimą, prie viešai prieinamo įkrovimo duomenų būtina pridėti papildomų rūšių duomenų, pavyzdžiui, duomenis, susijusius su įrenginių, kuriais galutiniams naudotojams siūlomos susijusios paslaugos, buvimu; duomenis, susijusius su priimamais mokėjimo metodais; duomenis, susijusius su kalbomis, kuriomis galima naudoti infrastruktūrą, ir duomenis, susijusius su išmaniojo ir abikrypčio įkrovimo paslaugų teikimu;
(76)
siekiant šį reglamentą papildyti nustatant papildomas technines specifikacijas ir iš dalies pakeisti šį reglamentą įtraukiant papildomas duomenų rūšis, pagal Sutarties dėl Europos Sąjungos veikimo (toliau – SESV) 290 straipsnį Komisijai turėtų būti deleguoti įgaliojimai priimti aktus dėl bendrų techninių reikalavimų, taikomų bendros taikomosios programos sąsajai, kad viešai prieinamų įkrovimo prieigų ir degalų pildymo punktų operatoriai ir duomenų naudotojai galėtų automatiškai ir vienodai keistis duomenimis.
Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d.
Tarpinstituciniame susitarime dėl geresnės teisėkūros (22) nustatytais principais.
Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;
(77)
siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai, susiję su ženklinimo nuostatų rengimu, duomenų apie viešai prieinamas įkrovimo prieigas ir degalų pildymo punktus, kurie turi būti turimi ir prieinami pagal šį reglamentą, formatu, dažnumu ir kokybe, taip pat su procedūra, kuria sudaromos sąlygos tokiam duomenų turimumui ir prieinamumui.
Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (23);
(78)
alternatyviųjų degalų, visų pirma, netaršių degalų, rinka vis dar yra ankstyvame plėtros etape, o technologijos sparčiai vystosi.
Tikėtina, kad ši plėtra turės įtakos alternatyviųjų degalų paklausai, taigi ir alternatyviųjų degalų infrastruktūros, reikalingos visų rūšių transportui, paklausai.
Todėl Komisija ne vėliau kaip 2024 m. gruodžio 31 d. turėtų pateikti sunkiosioms transporto priemonėms skirtą technologinės parengties ir parengimo rinkai ataskaitą.
Toje ataskaitoje turėtų būti atsižvelgiama į pirmuosius rinkos preferencijų požymius ir į technologinę plėtrą bei techninių specifikacijų plėtojimą.
Ne vėliau kaip 2026 m. gruodžio 31 d., o vėliau – kas penkerius metus, Komisija turėtų atlikti šio reglamento peržiūrą;
(22) OL L 123, 2016 5 12, p. 1.
(23) 2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).